የኢትዮጵያ አየር መንገድ በእቃ ጫኝም ሆነ በመንገደኞች አገልግሎት ቀዳሚውን የአፍሪካ ድርሻ ይዟል
አዲስ አበባ፤ ሐምሌ 2/2005 (ዋኢማ) – የኢትዮጵያ አየር መንገድ በአፍሪካ ፈጣን እድገት እያሳየ በመምጣቱ  አዳዲስ መዳረሻዎችን ከፍቷል፡፡ ይህን ደንበኞቹን ከተለያዩ የዓለም  ሃገራት ጋር እንዲገናኙ ማድረጉንና ድርሻውን ማስፋቱን  የአየር መንገዱ ዋና ሥራ አስፈጻሚው አቶ ተወልደ ገብረማርያም ገልጸዋል፡፡እንደአየር ትራንስፖርት ኒውስ ዘገባ አየር መንገዱ በዓለም አቀፍ ደረጃ አገልግሎቱን በድሪም ላይነር 787 አውሮፕላን በመገልገል ደረጃውን የጠበቀ  አገልግሎት ለደንበኞቹ እየሰጠ እንደሚገኙም ዋና ስራ አስፈጻሚው ተናግረዋል፡፡ለዚህም አየር መንገዱ ዘመናዊ አውሮፕላኖች እንዲኖርው በሚያደረገው ጥረት በአማካይ የአውሮፕላኖቻችን ስብስብ እድሜያቸው ከ7 ዓመት የማይበልጥ ነው ብለዋል፡፡ አየር መንገዱ በ67 ዓመት አስተማማኝ አገልግሎቱ  አፍሪካን በቀዳሚነት የገበያ ምርጫው ቢያደርግም በዘርፉ አዲስ የገበያ አማራጮች እየሆኑ የመጡት የእስያና የደቡብ አሜሪካ ሃገሮች ላይ ልዩ ትኩረት በመስጠት እየሰራ ነው ያሉት ያሉት ዋና ሥራ አስፈጻሚው ጠንካራ የገበያ አማራጭ የሆኑት የአውሮፓና የሰሜን አሜሪካ ሃገሮች ጠቃሚ የዘርፉ ገበያ መዳረሻዎች እንደሆኑም አመልክተዋል፡፡18 በመቶ የሚጠጋው ገቢ የሚገኘው ከእቃ ጫኝ አውሮፕላኖች ያሉት ዋና ስራ አሰፈፃሚው፣ ይህንንም በአግባቡ ለማስተናገድ ስድስት የጭነት አውሮፕላኖችን በዘርፉ ላይ በማሰማራት አየር መንገዱ ከአፍሪካ ከፍተኛ የጭነት አመላላሽ አውሮፕላን ባለቤት እንደሆነም ነው የገለጹት፡፡በአሁነ ሰዓት 45 የአፍሪካ ከተሞችን ከ30 የውጭ ሃገራት ከተሞች ጋር በማገናኘት ለአህጉሪቱ ልማት የበኩሉን እየተወጣ ያለው የኢትዮጵያ አየር መንገድ ከፍተኛ የነዳጅ ዋጋ ንረት፣ ፍትሃዊ የሆነ ውድድርና በአፍሪካ የጋራ የሆነ የአየር መንገድ ፖሊሲ ያለመኖር ችግሮችን ለመፍታት በቀጣይ ሁለት አመታት እንሰራለን ብለዋል፡፡አየር መንገዱ ደረጃውን የጠበቀ አገልግሎት በመስጠት በፓሪስ በተካሄደው የአውሮፕላኖች አውደ ርእይ ላይ ስካይ ትራክስ ከተባለ ተቋም ምርጥ የአየር መንግድ አገልግሎት ሰጪ ሰራተኞች በሚል ሽልማት ማግኘቱም የሚታወስ ነው፡፡